
Betti-bázisok előállítása és vizsgálata

Kulcsszavak: aminonaftol; racém elegy; rezolválás; foszfinezés; katalizátor
A múlt század elején írta le Mario Betti olasz vegyész az első aminonaftol szintézisét. A Betti álltal előállított 1-(α-aminobenzil)-β-naftolhoz hasonló vegyületeket felfedezőjük tiszteletére Betti-bázisoknak nevezték el. [1,2]
A Betti bázisok olyan aminonaftolok melyek egy elektron-gazdag aromás vegyületből pl. az α- vagy β-naftolból, egy aromás aldehidből és egy amin-komponensből: ammóniából vagy valamilyen amin származékból keletkeznek.
A királis aminonaftolok fémkomplexei sztereospecifikus reakciókban hatékony katalizátorok. Alkalmazták Suzuki-[3], Mizoroki-Heck reakciókban [4], illetve királis ligandumként is a dietil-cink és aldehidek enantioszelektív addíciós reakcióiban [5,6].
Kutatásaim során különböző Betti-bázisok előállítását vizsgáltam. A reakciókat β-naftol felhasználásával végeztem, karbonil-komponensként benzaldehidet vagy 10-metil-10H-fenotiazin-3-karbaldehidet, míg amin-komponensként különböző aminokat használtam: dimetil-amin, dietil-amin, diizopropil-amin, pirolidin, 2-amino-piridin, 2-amino-3,5-difenil-pirimidin. Kipróbáltam az előállított királis aminonaftol származékok racém elegyeinek rezolválását L(+)-borkősav alkalmazásával, illetve a naftol részlet hidroxi csoportjának difenilfoszfin csoportra cserélését NiCl2(PPh3)2 katalizátor felhasználásával.

